নাম প্রকাশ না করার শর্তে অর্থ বিভাগের একটি সূত্র জানায়, মহার্ঘ্য ভাতা দেয়ার বিষয়ে গত বৃহস্পতিবার পর্যন্ত চূড়ান্ত কোনো সিদ্ধান্ত নেয়া হয়নি। তবে প্রায় ১৩ লাখ সরকারি কর্মকর্তা-কর্মচারীর জন্য মহার্ঘ্য ভাতা দেয়া হলে কত টাকার প্রয়োজন হতে পারে তার হিসাব চাওয়া হয়েছে। এর আগে ২০ শতাংশ মহার্ঘ্য ভাতা দেয়া হয়েছিল। আমরা এই অঙ্কটি মাথায় রেখেই টাকার অঙ্ক নির্ণয়ের চেষ্টা করছি। যদি বাজেটে মহার্ঘ্য ভাতা দেয়ার কথা ঘোষণা করা হয়, তবে কবে নাগাদ তা বাস্তবায়ন হতে পারেÑ এ প্রশ্ন করা হলে সূত্র জানায়, এ ক্ষেত্রে সরকারের হাতে দুটো বিকল্প থাকতে পারে। এক. আগামী জুলাই থেকে বাস্তবায়ন। দুই. ২০১৪ সালের জানুয়ারি মাস থেকে বাস্তবায়ন। সূত্র জানায় সাধারণত পে-কমিশন গঠনের কথা ঘোষণা করা হলে সেই মাস থেকে মহার্ঘ্য ভাতা দেয়া হয়। কিন্তু সরকার আসলে কী করবে তা এখন পর্যন্ত সুনির্দিষ্ট হয়নি। তবে বাজেটে সরকারি চাকুরেদের বেতন সম্পর্কে যে একটি ঘোষণা থাকবে তা অনেকটা নিশ্চিত।